《迈陂塘 抚松看菊图，为家秋塘题。》
清代·姚燮

不横琴、不开樽酒，看花据石为几。葛衫桐帽萧疏甚，大有渊明风味。

苍翠里。喜识字鸦童，剔蠹通园艺。閒情冷昧。认一半模糊，斜阳残影，一半是霜气。

难忘却，七年筑庐南里。分邻园隙堪寄。柴门月露幽如画，入夜蛩声繁细。

秋老矣。想锄灌无人，变了苍苔地。输君高计。等烟水观鱼，云天盼鸟，会得淡中意。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。